Annatjie Myburgh-saak: Albei verdagtes in hofAnnatjie Myburgh. Foto: Facebook Selby John Mabila (26) het verlede Maandag in die hof verskyn. Die saak is tot 27 Junie uitgestel. Die tweede verdagte, Paul Mathebula (32), het Dinsdag in die hof verskyn en dié saak is ook uitgestel tot vandag wanneer die verdagtes moontlik om borgtog sal aansoek doen. Maroela Media het intussen vroeër berig die nadoodse ondersoek dui aan dat Myburgh aan ŉ hartaanval gesterf het, wat vermoedelik veroorsaak is deur die angs en trauma wat sy deurgemaak het tydens die kaping en ontvoering. Geen opsigtelike beserings is aan haar liggaam gevind nie. “Die familie wag nog vir die amptelike verslag van die nadoodse ondersoek, maar dit blyk asof dit wel ŉ hartaanval was,” het Bruce Macaulay, woordvoerder van die familie, gesê. Die uitslag van die nadoodse ondersoek sal na verwagting vandag in die hof voorgehou word. Albei verdagtes in die saak word tans van motorkaping en ontvoering aangekla. ŉ Bykomende aanklag sal moontlik vandag bygevoeg word na aanleiding van die uitslae van die nadoodse ondersoek. ŉ Gedenkdiens vir Myburgh is Saterdag vanuit die NG Kerk Witrivier gehou. Maroela Media het vroeër berig ŉ reusesoektog is van stapel gestuur nadat Myburgh op 15 Junie op pad na haar werk verdwyn het. Haar liggaam is die Sondag daarna in die vroeë oggendure sowat 7 km buite Witrivier tussen bosse gevind. Lees alle vorige berigte oor Annatjie Myburgh op Maroela Media.